Ingeborg Vinther

Ingeborg Helena Vinther (født Joensen, 11. mai 1945 i Vágur) er en tidligere færøysk fagforeningsleder og politiker (JF).

Hun kommer fra en arbeiderklassefamilie i Vágur på Suðuroy, der faren var delaktig i oppbyggingen av fagbevegelsen og det sosialdemokratiske partiet, Javnaðarflokkurin. Moren var hjemmearbeidende husmor med syv barn. Ingeborg Vinther arbeidet ved fiskemottak på Færøyene og Island i 17 år, stiftet familie i Vágur, og tok kurs i pedagogikk og ledelse.

I 1977 ble hun valgt inn i styret i Føroya Arbeiðarafelag, der hun satt som formann mellom 1980 og 2011. Hun er fagforeningens lengstsittende og første kvinnelige formann. I Vinthers formannsperiode fikk Føroya Arbeiðarafelag gjennomslag for blant annet lik lønn for kvinner og menn i 1977 og den færøyske arbeidsløshetsforsikringen av 1992. Hun stod også sentralt i å etablere den færøyske arbeidsformidlingen, Arbeiðsloysisskipanin (ALS), i 1992.

Vinther har vært engasjert i Javnaðarflokkurin. Foran valget i 1994 var hun blant kreftene i fagbevegelsen som dannet Verkamannafylkingin, i protest mot Javnaðarflokkurins håndtering av den færøyske finanskrisen. Vinther ble innvalgt på Lagtinget fra Suðuroy, som første kvinne fra denne valgkretsen. Vinther var medlem av Lagtingets markedskomité, Lagtingets arbeidskomité og Lagtingets kultur- og skolekomité. Indre splid gjorde at hun ikke søkte gjenvalg ved valget i 1998. Verkamannafylkingin gikk raskt i oppløsning etter valget, da partiet mistet sin representasjon.

Referanser 

Færøyske lagtingsmedlemmer
Fagforeningspersoner
Personer fra Vágur
Portal:Færøyene/artikler
Fødsler i 1945